**Ministru kabineta noteikumu projekta**

**„Darbības programmas „Izaugsme un nodarbinātība” 4.2.2.specifiskā atbalsta mērķa „Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” īstenošanas noteikumi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta (turpmāk – MK) noteikumu projekts „Darbības programmas „Izaugsme un nodarbinātība” 4.2.2. specifiskā atbalsta mērķa „Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” īstenošanas noteikumi” (turpmāk – noteikumu projekts) izstrādāts atbilstoši:   1. Eiropas Savienības struktūrfondu un Kohēzijas fonda 2014.-2020.gada plānošanas perioda vadības likuma 20.panta 6.un 13.punktam; 2. MK 2014.gada 23.septembra sēdē (protokols Nr.50, 47.§) izskatītajam informatīvajam ziņojumam „Par pilsētvides un policentriskās attīstības investīciju ieviešanas principiem Eiropas Savienības fondos 2014.-2020.gadam” (turpmāk – Informatīvais ziņojums); 3. Koalīcijas partneru darba grupas par Eiropas Savienības struktūrfondu un Kohēzijas fonda jautājumiem 2015.gada 3.decembra sēdes protokollēmuma 1.2.2.apakšpunktam Vides aizsardzības un reģionālās attīstības ministrijai (turpmāk – VARAM) līdz 2016.gada 29.janvārim nodrošināt MK noteikumu iesniegšanu izskatīšanai MK (kā MK lietu); 4. Partnerības līgumam Eiropas Savienības investīciju fondu 2014.-2020.gada plānošanas periodam (turpmāk – Partnerības līgums); 5. Eiropas Savienības struktūrfondu un Kohēzijas fonda 2014.-2020.gada plānošanas perioda darbības programmai „Izaugsme un nodarbinātība” (turpmāk – darbības programma); 6. MK 2015.gada 13.oktobra sēdes protokola Nr.54 32.§ rīkojuma projekta „Par integrēto teritoriālo investīciju specifisko atbalsta mērķu finansējuma kopējo apjomu katram nacionālas nozīmes attīstības centram un kopējiem rezultatīvajiem rādītājiem nacionālas nozīmes attīstības centru grupai” (turpmāk – MK rīkojuma projekts) 2.punktam, kas paredz nacionālās nozīmes attīstības centriem papildu finansējumu 53 000 000 *euro* apmērā Eiropas Savienības struktūrfondu un Kohēzijas fonda 2014.-2020.gada plānošanas perioda integrētu teritoriālo investīciju papildus projektu īstenošanai, un 4.2.2.specifiskā atbalsta mērķa „Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” (turpmāk – SAM) ietvaros nacionālās nozīmes attīstības centriem papildus piešķirt virssaistību finansējumu 15 602 736 *euro* apmērā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Komisija 2014.gada 11.novembrī apstiprināja Latvijas izstrādāto darbības programmu, kurā noteikts, ka SAM īstenošanas rezultātā tiks samazināts siltumenerģijas patēriņš pašvaldību ēkās. Investīcijas veicinās primārās enerģijas patēriņa samazinājumu, kā rezultātā samazināsies pašvaldību izdevumi par siltumapgādi. Vienlaikus pašvaldības var sniegt būtisku ieguldījumu plašākai atjaunojamo energoresursu izmantošanai, veicinot to izmantošanu pašvaldību ēkās – arī šādi risinājumi sekmēs pašvaldību ēku uzturēšanas (un tajā sniegto pakalpojumu) izmaksu samazinājumu. Papildus pašvaldību ēku renovācijai, veicot lokālās siltumapgādes infrastruktūras rekonstrukciju, tiks nodrošināts atbalsts ilgtspējīgai resursu izmantošanai.  Ņemot vērā plānotās Eiropas Savienības (turpmāk – ES) fondu investīcijas un nacionālās investīcijas (kopā 55 289 876 *euro*), pieņemot, ka energoefektivitātes paaugstināšanas izmaksas ir 140 *euro*/m2 un investīciju atmaksāšanās termiņš ir ne vairāk kā 20 gadi, kā arī pieņemot, ka vidējais enerģijas ietaupījums uz m2 pēc renovācijas ir 40 kilovatstundas ar primārās enerģijas koeficientu 1,3, plānotais primārās enerģijas gada patēriņa samazinājums sabiedriskajās ēkās ir 20 536 239 kilovatstundas gadā. Attiecīgi plānotais siltumnīcefekta gāzu samazinājums (ogļskābās gāzes ekvivalenta tonnās) ir 5 180 tonnas gadā. Papildus plānots ieguldīt arī atjaunojamos energoresursus izmantojošos siltumavotos, ja tie paaugstina energoefektivitāti, no atjaunojamajiem energoresursiem saražojot papildjaudu 1,8 megavatu apmērā.  Vienlaikus, apkopojot informāciju no pašvaldībām par kopējām vajadzībām energoefektivitātes paaugstināšanas jomā, secināms, ka kopējās vajadzības būtiski pārsniedz ERAF piedāvāto finansējumu. Piemēram, reģionālas nozīmes attīstības centri (21 novada pašvaldība) ir norādījuši, ka tām ir 351 ēka, kurai būtu nepieciešami energoefektivitātes uzlabojumi, un no tām prioritāri 127 ēkām nepieciešami energoefektivitātes darbi vairāk nekā 208 tūkstošu m2 platībā par aptuveni 55 miljoniem *euro* (kopējās ERAF finansējums 110 pašvaldībām SAM ietvaros plānots 15 696 829 *euro*).  Lai nodrošinātu SAM ieviešanu, MK 2014.gada 23.septembra sēdē (protokols Nr.50, 47.§) tika izskatīts Informatīvais ziņojums, kas nosaka ES fondu 2014.–2020.gada plānošanas periodā VARAM kā ES fondu atbildīgās iestādes pārziņā esošo specifisko atbalsta mērķu reģionālās attīstības jomā ieviešanas principus un mehānismu, kā arī indikatīvo laika grafiku un prasības pašvaldību attīstības programmu saturam.  Ievērojot Reģionālās politikas pamatnostādnēs 2013.–2019.gadam noteikto, ka energoefektivitāte ir viens no galvenajiem faktoriem, lai nodrošinātu energoresursu izmantošanas ekonomisko, sociālo un vides ilgtspējību, atbalstu energoefektivitātes paaugstināšanai pašvaldību ēkās un atjaunojamo energoresursu izmantošanai publiskajā infrastruktūrā plānots piešķirt pašvaldību integrētajās attīstības programmās definētajiem prioritārajiem investīciju projektiem. Atbilstība pašvaldības integrētajai attīstības programmai, t.sk. investīciju plānam paredzēta kā nosacījums Kohēzijas politikas fondu finansējuma saņemšanai pašvaldību ēku energoefektivitātes projektiem. Attiecīgi prioritāri plānots atbalstīt tos projektus, kas noteikti kā pašvaldību prioritātes, saistīti ar citiem integrēto attīstību veicinošiem projektiem, tiešā veidā vērsti uz pašvaldību izdevumu samazināšanu un pašvaldības iedzīvotājiem sniedzamo pakalpojumu izmaksas veidojošo komponenšu pārskatīšanu. MK noteikumu projekts izstrādāts, lai risinātu iepriekš minētās problēmas, īstenojot SAM paredzētos atbalsta pasākumus.  Izvērtējot VARAM rīcībā esošo informāciju par investīcijām, kas līdz šim veiktas pašvaldību ēku energoefektivitātes uzlabošanā, secināms, ka ir izdalāmi divi iepriekš veikto investīciju virzieni:   1. 2007.-2013.gada ES fondu plānošanas perioda ietvaros darbības programmā „Infrastruktūra un pakalpojumi” VARAM administrēto aktivitāšu (kopskaitā četru) investīcijas, kur projektu ietvaros cita starpā tika veikti arī energoefektivitātes pasākumi un kur kopumā dažādos projektos tika veikti ieguldījumi vairāk kā 203 milj. *euro* apmērā, t.sk. ERAF finansējums vairāk kā 152 milj. *euro*. 2. Klimata pārmaiņu finanšu instrumenta (turpmāk – KPFI) ietvaros veiktās investīcijas, kas tieši vērstas uz siltumnīcefekta gāzu emisiju samazināšanu, veicot ieguldījumus gan ēku energoefektivitātes uzlabošanā, gan pašvaldību publiskā apgaismojuma infrastruktūras energoefektivitātes uzlabošanā un atjaunošanā, atjaunojamos energoresursus izmantojošo tehnoloģiju izmantošanas līmeņa paaugstināšanā un bezizmešu transporta sistēmas attīstībā. Pavisam KPFI ietvaros 23 konkursu kārtās 16 dažādos projektu atlases konkursos īstenoti 2614 projekti. Visu projektu īstenošana ir noslēgusies. Kopējā KPFI projektu finansiālā ietilpība ir lielāka par 325 miljoniem *euro*, no kuriem KPFI līdzfinansējums sastāda vairāk nekā 196 miljonus *euro*.   Starp abiem izdalītajiem investīciju virzieniem būtiskākā atšķirība ir investīciju mērķis. Ņemot vērā, ka ES fondu īstenoto aktivitāšu ietvaros energoefektivitātes uzlabošanas pasākumi nebija prioritārais investīciju mērķis, šajos projektos netika norādīti un atsevišķi nodalīti veiktie energoefektivitātes pasākumi un netika uzkrāti dati par to ietekmi uz dažādiem energoefektivitātes rādītājiem. Savukārt KPFI ietvaros investīciju mērķis bija tieši siltumnīcefekta gāzu emisiju samazinājums, kas tieši saistāms ar enerģijas patēriņa samazinājumu, un KPFI projektu ietvaros enerģijas patēriņa uzskaite pirms un pēc projekta bija prioritāri uzskaitāmie projektu rādītāji.  Izvērtējot KPFI finansējuma ieguldījumus pašvaldību ēkās, secināms, ka laika posmā no 2009.–2015. gadam KPFI programmu ietvaros tika atbalstīti 294 pašvaldību ēku energoefektivitātes paaugstināšanas projekti ar kopējo finansējumu 100 315 319 *euro*, t.sk., KPFI finansējumu 61 806 949 *euro* apmērā. Iepriekš minēto projektu ietvaros tika veiktas tādas pašvaldību ēku energoefektivitātes paaugstināšanai nepieciešamās darbības kā logu, durvju maiņa, ārsienu siltināšana, cokola siltināšana, jumta siltināšana, apkures sistēmu modernizācija un rekonstrukcija, apkures katlu nomaiņa, ventilācijas renovācija, ēku apgaismes sistēmas rekonstrukcija un energoefektīva apgaismojuma uzstādīšana.  Kopumā SAM ietvaros investīcijas tiks koncentrētas pašvaldību ēkās ar vislielāko energoefektivitātes potenciālu un pašvaldības funkcionālo nepieciešamību, tādējādi nodrošinot investīciju efektivitāti gan izmaksu, gan sociālekonomisko ieguvumu ziņā, papildus atbalstu sniedzot projektiem, kas nodrošina arī papildus vietu pieejamību pirmsskolas izglītības iestādēs. Lai arī iepriekš veikti būtiski ieguldījumi dažādu pašvaldības ēku energoefektivitātes uzlabošanai, tai skaitā pirmsskolas izglītības iestāžu energoefektivitātes palielināšanai SAM ietvaros nepastāv būtiski riski par investīciju pārklāšanos, jo, veicot energosertifikāta izstrādi, ir nepieciešams norādīt iepriekš veiktos energoefektivitātes pasākumus, kā arī ēkās, kurās iepriekš veikti būtiski uzlabojumi būs grūtāk sasniegt SAM noteiktos atlases kritērijus attiecībā uz ieguldījumu efektivitāti. Papildus demarkāciju un dubultā finansēšanas risku novēršanu nodrošinās projektu ideju izskatīšana Reģionālās attīstības koordinācijas padomē.  Vienlaikus ir paredzēta SAM papildinātība ar Ekonomikas ministrijas pārziņā esošā SAM 4.2.1. „Veicināt energoefektivitātes paaugstināšanu valsts un dzīvojamās ēkās” 4.2.1.2.pasākumu „Veicināt energoefektivitātes paaugstināšanu valsts ēkās”.  MK noteikumu projekts nosaka SAM īstenošanas nosacījumus, mērķi un sasniedzamos rezultāta, iznākuma un finanšu rādītājus, mērķa grupu, SAM pieejamo finansējumu, projektu iesniedzēju loku un tiem noteiktās prasības, atbalstāmo darbību un izmaksu attiecināmības nosacījumus un atmaksājamās palīdzības nosacījumus.  SAM atlases veids, atlases kārtas  MK noteikumu projektā paredzēts, ka SAM īsteno ierobežotas projektu iesniegumu atlases veidā, divās atlases kārtās:   1. Pirmā atlases kārta „ Energoefektivitātes paaugstināšana un atjaunojamo energoresursu izmantošana nacionālas nozīmes attīstības centru pašvaldībās” (turpmāk – Pirmā atlases kārta); 2. Otrā atlases kārta „ Energoefektivitātes paaugstināšana un atjaunojamo energoresursu izmantošana ārpus nacionālas nozīmes attīstības centru pašvaldībām” (turpmāk – Otrā atlases kārta);   Sadarbības partneri  MK noteikumu projekts neparedz iespēju projekta īstenošanā iesaistīt sadarbības partnerus. Pēc piederības statusa Valsts kadastra informācijas sistēmā ir reģistrētas 4 967 pašvaldībām piederošas ēkas 6,29 milj. m2 platībā, t.sk. izglītības un veselības aprūpes iestāžu ēkas, bet par pieejamo finansējumu energoefektivitātes pasākumus iespējams veikt 0,39 milj. m2 platībā (55 289 876 *euro* / 140 *euro*/m2). Ņemot vērā Eiropas Reģionālās attīstības fonda (turpmāk – ERAF) finansējuma nepietiekamību visu pašvaldības ēku energoefektivitātes uzlabošanai, atbalsta nosacījumu un projektu administrēšanas sarežģīšana, palielinot kļūdu risku, nav pamatota.  SAM iznākuma, finanšu un rezultāta rādītāji  MK noteikumu projekts nosaka SAM ietvaros plānotos projekta līmeņa iznākuma un SAM līmeņa rezultāta rādītājus, kas sasniedzami līdz 2023.gada 31.decembrim, vienlaikus nosakot arī finanšu rādītāja starpposma vērtību, kas sasniedzama līdz 2018.gada 31.decembrim.  Iznākuma rādītāju (tajā skaitā primārās enerģijas gada patēriņa samazinājums sabiedriskajās ēkās, no atjaunojamiem energoresursiem ražotā papildjauda un siltumnīcefekta gāzu samazinājums gadā) starpposma vērtības uz 2018.gadu netiek plānotas, jo tās nav paredzētas darbības programmā noteiktajā prioritārā virziena snieguma ietvarā. Vienlaikus tiks veikta iznākuma rādītāju uzraudzība atbilstoši Reģionālās attīstības koordinācijas padomē apstiprinātajās pašvaldību attīstības programmās un projektu ideju konceptos plānotajiem sasniedzamajiem iznākuma rādītājiem. Plānošanas perioda gaitā Finanšu ministrija tiks informēta par iznākuma rādītāju sasniegšanu.  Lai nodrošinātu darbības programmā noteiktā SAM rezultāta rādītāja (vidējais siltumenerģijas patēriņš apkurei)[[1]](#footnote-1) sasniegšanu un efektīvu SAM ietvaros pieejamā finansējuma ieguldīšanu, kā arī novērtētu SAM investīciju ietekmi uz rezultāta rādītāju sasniegšanu, projektu iesniegumu atlases kritērijos paredzēts iekļaut šādus atlases kritērijus:   * + 1. ēkas energoefektivitātes paaugstināšanas rezultātā plānotais primārās enerģijas ietaupījums attiecībā pret ēkas energosertifikāta pārskatā norādīto primāro enerģijas patēriņu pirms projekta īstenošanas, kas dos priekšroku projektiem, kuros primārais enerģijas ietaupījums būs vislielākais;     2. sākotnējais primārās enerģijas patēriņš apkurei pirms projekta īstenošanas, kas dos priekšroku projektiem, kuru ietvaros plānots veikt energoefektivitātes pasākumus ēkām ar lielāku primārās enerģijas patēriņu apkurei.   SAM ietekmes novērtējums tiks veikts vismaz reizi gadā, Ekonomikas ministrijai aprēķinot un nosakot darbības programmā plānotā rezultāta rādītāja (vidējais siltumenerģijas patēriņš apkurei) aktuālo vērtību, balstoties uz Centrālās statistikas pārvaldes, [www.degreedays.net](http://www.degreedays.net) un *Eurostat* datiem un identificējot SAM investīciju ietekmi uz rezultāta rādītāju sasniegšanu.  MK noteikumu projekts paredz nosacījumu, saskaņā ar kuru iznākuma rādītāju vērtības ir uzskatāmas par atbilstošām – vērtības nosaka kā gada vidējo vērtību trīs gadu laikā pēc būvdarbu pabeigšanas ēkā, ēkas, kurā veikti ieguldījumi projekta ietvaros, nepārsniedzot 2023.gada 31.decembri. Ja, piemēram, projekta īstenošanas tiek pabeigta 2022.gadā, tad rādītāja vidējo vērtību nosaka atbilstoši atlikušajam termiņam līdz 2023.gada 31.decembrim (viena gada vidējo vērtību).  Ja iznākuma rādītāji noteiktajā laikā pēc projekta pabeigšanas netiek sasniegti, piemēro atmaksājamās palīdzības mehānismu, t.i., projekta iesniedzējs atmaksā Centrālajai finanšu un līgumu aģentūrai kā sadarbības iestādei (turpmāk – sadarbības iestāde) ERAF un virssaistību finansējumu proporcionāli tā iznākuma rādītāja vērtībai, kura izpilde proporcionāli ir vismazākā. MK noteikumu projektā ir paredzēta atmaksājamās palīdzības atmaksas kārtība, kas paredz, ka lēmumu par atmaksājamā finansējuma apmēru sadarbības iestāde pieņem sešu mēnešu laikā pēc apstiprinātajā projekta iesniegumā noteiktā iznākuma rādītāju sasniegšanas termiņa beigām. Ja finansējumu nav iespējams atmaksāt divpadsmit mēnešu laikā, iesaistītās puses var vienoties par atmaksājamā finansējuma atmaksas grafiku, kas kopumā nepārsniedz divdesmit četrus mēnešus. Jautājums par atmaksājamā finansējuma atmaksu, ja netiek sasniegti projekta iznākuma rādītāji, ir neatraujami saistīts ar projekta īstenošanu un ir uzskatāms par projekta īstenošanas procesa sastāvdaļu, līdz ar to uzskatāms, ka šajā gadījumā pilnībā tiks ievērots likuma “Par valsts budžetu 2016. gadam” 15.panta piektās daļas 3.punktā paredzētais.  Iznākuma rādītāju neizpildes gadījumā atmaksāto finansējumu uzskata par atmaksājamo palīdzību atbilstoši Eiropas Parlamenta un Padomes 2013.gada 17.decembra Regulu (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr.1083/2006 (turpmāk – Eiropas Parlamenta un Padomes 2013.gada 17.decembra Regula (ES) Nr.1303/2013) 67., 68.un 69.pantā noteiktajam. Izpildot Eiropas Parlamenta un Padomes 2013.gada 17.decembra Regulas (ES) Nr.1303/2013 67.pantā noteikto, MK noteikumu projekts paredz, ka atmaksāto palīdzību atkārtoti izmanto projektu īstenošanai attiecīgās atlases kārtas ietvaros. Ja atmaksāto finansējumu laika trūkuma dēļ nav iespējams izmantot ES fondu 2014.–2020.gada plānošanas perioda ietvaros, to izmanto atbilstoši SAM mērķim ārpus ES fondu ietvara.  Iznākuma rādītāja sasniegšanai piešķirtā finansējuma ietvaros uz vienu ietaupīto primārās enerģijas kilovatstundu gadā ieguldījums nav lielāks par 2,29 *euro* ERAF finansējuma (46 996 394 : 20 536 239 = 2,29 *euro* uz ietaupīto kilovatstundu).  Atbilstoši SAM rādītāju pasei[[2]](#footnote-2) rezultāta mērķa vērtība ir noteikta saskaņā ar Ekonomikas ministrijas noteiktajiem politikas mērķiem (stratēģijā „Latvijas Enerģētikas ilgtermiņa stratēģija 2030 – konkurētspējīga enerģētika sabiedrībai" paredzēto mērķi līdz 2030.gadam vidējo siltumenerģijas patēriņu apkurei samazināt par 50 procentiem pret pašreizējo rādītāju, kas ar klimata korekciju ir aptuveni 200 kWh/m2 gadā). Rādītājs aprēķināts, ņemot vērā Centrālās statistikas pārvaldes koriģētos datus par enerģijas patēriņu mājsaimniecībās un publicētos datus par dzīvojamo fondu pēc 2011.gada tautas skaitīšanas. Klimata korekcijas aprēķinam 2010.-2012.gadam tika ņemts vērā grādu dienu skaits (pie bāzes 18°C) no www.degreedays.net un ilgtermiņa vidējās grādu dienas (4264,776) no *Eurostat.*  Projektu iesniegumu vērtēšanas kritēriji nosaka, ka sadarbības iestāde (kā arī Republikas pilsētas pašvaldības izveidotā projektu iesniegumu vērtēšanas komisija pirmās atlases kārtas ietvaros) var apstiprināt tikai tādus projektus, kuri ir pamatoti Reģionālās attīstības koordinācijas padomē saskaņotajā pašvaldības attīstības programmā un atspoguļoti investīciju plānā vai kuru projektu ideju koncepti ir saskaņoti Reģionālās attīstības koordinācijas padomē atbilstoši Ministru kabineta 2015.gada 27.oktobra noteikumu Nr.614 “Reģionālās attīstības atbalsta pasākumu īstenošanas, novērtēšanas un finansēšanas kārtība” (turpmāk – MK noteikumi Nr.614) 6.3.2.apakšpunktā un 6.6. apakšpunktā noteiktajam.  Vienlaikus norādām, ka katru gadu VARAM, sagatavojot progresa ziņojumu, informēs Finanšu ministriju par rādītāju izpildes korelāciju ar apgūto ERAF finansējuma apjomu. Vienlaikus sadarbības iestāde veiks jau apstiprināto individuālo projektu īstenošanas uzraudzību atbilstoši civiltiesiskajā līgumā vai vienošanās par projekta īstenošanu noteiktajam, kas ietver arī plānoto iznākuma rādītāju sasniegšanas kontroli un ERAF finansējuma pilnu vai daļēju atmaksāšanu gadījumā, kad rādītāji netiek sasniegti vai tiek sasniegti daļēji. Lai nodrošinātu SAM kopējo rādītāju vērtību sasniegšanu, VARAM nepieciešamības gadījumā ierosinās izdarīt grozījumus MK noteikumos par SAM īstenošanu, kas paredz ne tikai atmaksāto finansējumu novirzīt jauniem projektiem papildu iznākuma rādītāju sasniegšanai, bet arī  finansējumu, par kuru VARAM saskatīs risku tā savlaicīgai apguvei un SAM rādītāju sasniegšanai (piemēram, ja ilgstoši sadarbības iestādē netiks iesniegti projekti, kuru ideju koncepti būs saskaņoti Reģionālās attīstības koordinācijas padomē).  Finansējums  MK noteikumu projekts nosaka SAM pieejamo finansējuma apjomu, tajā skaitā sadalījumā pa finansējuma avotiem. Vienlaikus MK noteikumu projekts nosakakatrai atlases kārtai pieejamo finansējumu, kura sadalījums sākotnēji tika noteikts Informatīvajā ziņojumā, un snieguma rezervi[[3]](#footnote-3) 6,1 procenta jeb 1 914 864 *euro* apjomā no ERAF finansējuma. Snieguma rezerve 6,1 procenta apjomā tiek aprēķināta katrai projektu iesniegumu atlases kārtai atsevišķi atkarībā no attiecīgajai atlases kārtai paredzētā ERAF finansējuma apjoma.  Ņemot vērā snieguma rezerves apjomu, sadarbības iestāde līdz 2018.gada 31.decembrim slēdz vienošanās vai civiltiesiskos līgumus par projektu īstenošanu tādā apjomā, kas nepārsniedz 93,9 procentus no kopējā SAM ietvaros pieejamā ERAF finansējuma.  Reģionālās attīstības koordinācijas padomē saskaņojot katras atlases kārtas ietvaros īstenojamo projektu ideju sarakstu, nepieciešams attiecīgās atlases kārtas ietvaros vienoties par tiem projektiem, kuri tiks iesniegti sadarbības iestādē un apstiprināti ERAF finansējuma saņemšanai līdz 2018.gada beigām, un par projektiem, kuri attiecīgās atlases kārtas ietvaros tiks iesniegti un apstiprināti pēc 2018.gada 31.decembra, ja tiks izpildīts prioritātei „ Pāreja uz ekonomiku ar zemu oglekļa emisijas līmeni visās nozarēs” noteiktais snieguma ietvars, un šo projektu finansējuma proporcija atbilst līdz 2018.gada 31.decembrim pieejamā finansējuma un snieguma rezerves proporcijai.  Ja Reģionālās attīstības koordinācijas padomē, saskaņojot katras atlases kārtas ietvaros īstenojamo projektu ideju sarakstu, neizdodas attiecīgās atlases kārtas ietvaros vienoties par tiem projektiem, kuri tiks iesniegti sadarbības iestādē un apstiprināti ERAF finansējuma saņemšanai līdz 2018.gada beigām, ievērojot līdz 2018.gada 31.decembrim pieejamā finansējuma un snieguma rezerves proporciju, Reģionālās attīstības koordinācijas padomē jāvienojas par konkrētas projektu iesniegumu atlases kārtas projektu ideju samazināto ERAF līdzfinansējuma likmi tiem projektiem, kuri tiks iesniegti sadarbības iestādē un apstiprināti ERAF finansējuma saņemšanai līdz 2018.gada beigām, ievērojot līdz 2018.gada 31.decembrim pieejamo finansējuma apjomu.  Katrs projekta iesniegums tiek plānots tā, lai par pieejamo finansējumu sasniegtu tādu gatavības pakāpi, kas ļauj objektu nodot ekspluatācijā, sasniegt projekta mērķi un atbilstošos iznākuma rādītājus (neatkarīgi no tā, vai projektu plānots iesniegt un apstiprināt līdz 2018.gada beigām vai pēc 2018.gada 31.decembra, katru projektu vērtē kā atsevišķu finansiāli dzīvotspējīgu projektu).  No 2019.gada 1.janvāra atbildīgā iestāde pēc Eiropas Komisijas lēmuma par snieguma ietvara izpildi var ierosināt palielināt katrai atlases kārtai pieejamo attiecināmo finansējumu, kā rezultātā var tikt uzsākti jauni projekti (jauni infrastruktūras objekti) vai veikti grozījumi esošajos projektos, palielinot projektu ERAF līdzfinansējuma likmi, nodrošinot SAM ietvaros pieejamā kopējā ERAF finansējuma sadalījumu tiem projektiem, kuri pēc Reģionālās attīstības koordinācijas padomes vienošanās bija plānoti īstenošanai pēc 2018.gada 31.decembra vai kuru ietvaros iepriekš bija piemērota samazināta ERAF līdzfinansējuma intensitāte.  MK noteikumu projekts paredz, ka SAM ietvaros nacionālas nozīmes attīstības centriem ir pieejams virssaistību finansējums. Izmantojot virssaistību finansējumu, uz to ir attiecināmi visi ERAF finansējuma izmantošanas nosacījumi.  Viena projekta kopējais izmaksu apmērs nevar būt mazāks par 50 000 *euro*, kas ietver gan attiecināmās, gan neattiecināmās izmaksas. Viena projekta kopējais izmaksu apmērs noteikts, ņemot vērā pašvaldību ieceres projektu īstenošanā.  MK noteikumu projekts nosaka avansa piešķiršanas nosacījumus un avansa apmēru, kas var būt līdz 90 procentiem no projektam piešķirtā ERAF un virssaistību finansējuma. Šāds avansa apjoms pieļaujams, ņemot vērā projektu iesniegumu vērtēšanas kritērijos noteiktās prasības, kas paredz augstu gatavības pakāpi ar būvniecību saistīto projekta darbību tehniskajai dokumentācijai projekta iesnieguma iesniegšanas brīdī. Pieļaujami gadījumi, kad par projekta būvniecības darbībām projekta iesnieguma iesniegšanas brīdī jau ir noslēgts būvdarbu līgums un uzsākti būvdarbi. Jāņem vērā arī izmaksu periodu, piemēram, ņemot vērā, ka pašvaldību ēku energoefektivitātes projekti nav valsts atbalsta komercdarbībai projekti, pirms projekta iesnieguma iesniegšanas var būt veiktas projekta pamatojošās dokumentācijas sagatavošanas izmaksas un būvdarbu izmaksas (attiecināmas, ja tās veiktas pēc MK noteikumu spēkā stāšanas dienas). Vienlaikus jānorāda, ka avansu sadarbības iestāde piešķir vienreiz, tomēr atsevišķos gadījumos atbilstoši noslēgtajam līgumam starp sadarbības iestādi un projektu iesniedzēju avansu var izmaksāt vairākkārt., nepārsniedzot 90 procentus no projektam piešķirtā ERAF un virssaistību finansējuma.  Izmaksu attiecināmība  MK noteikumu projekts nosaka projektos atbalstāmo darbību ietvaru, kas sekmē SAM iznākuma rādītāju sasniegšanu.  Atbalstāmās darbības MK noteikumu projektā ir norādītas saskaņā ar darbības programmā noteikto[[4]](#footnote-4), ka ieguldījumus SAM ietvaros veic pašvaldību ēku atjaunošanā energoefektivitātes paaugstināšanai, ēku energosertifikācijā un būvdarbos energoefektivitātes palielināšanai (norobežojošo konstrukciju siltināšana, ēkas inženiersistēmu rekonstrukcija, rekuperācijas, enerģijas kontroles un vadības iekārtu uzstādīšana, tai skaitā viedie skaitītāji un ventilācijas sistēmas), kā arī atjaunojamo energoresursu izmantošanai ēkās, ja tiek sasniegti īpaši augsti energoefektivitātes rādītāji, un atjaunojamo energoresursu iekārtu uzstādīšanai līdzās energoefektivitātes pasākumiem.  MK noteikumu projektā paredzētas attiecināmās un neattiecināmās izmaksas, kas nepieciešamas projektā plānoto darbību īstenošanai.  Attiecināmajās izmaksās ir iekļaujamas projekta vadības personāla atlīdzības izmaksas; projekta pamatojošās dokumentācijas sagatavošanas izmaksas; esošas ēkas pārbūves, atjaunošanas izmaksas (būvdarbu veikšana ēkas norobežojošajās konstrukcijās, pagraba un augšējā stāva pārseguma siltināšana, ēkas inženiersistēmu pārbūve, atjaunošana vai izveide, ja tā nepieciešama projekta rezultātu sasniegšanai vai nodrošina siltumenerģijas patēriņa samazinājumu, lokālās un autonomas siltumapgādes infrastruktūras pārbūve vai atjaunošana); atjaunojamo energoresursu izmantojošu siltumenerģijas ražošanas un ūdens sildīšanas avotu iegāde un uzstādīšana; autoruzraudzības un būvuzraudzības izmaksas; izmaksas, kas saistītas ar būves nodošanu ekspluatācijā; pievienotās vērtības nodokļa maksājumi; publicitātes pasākumu izmaksas, kā arī neparedzētie izdevumi.  Neparedzētie izdevumi projektos ir plānojami atbilstoši vadlīnijām attiecināmo un neattiecināmo izmaksu noteikšanai 2014.-2020.gada plānošanas periodā[[5]](#footnote-5), kas paredz, ka par neparedzamiem apstākļiem projektos uzskatāmi dabas apstākļi (piemēram, ilgstošas lietusgāzes, sals u.tml.), trešo personu radīti apstākļi (piemēram, izmaiņas normatīvajos aktos, izejmateriālu sadārdzināšanās) un tehniski iemesli (piemēram, iepriekš nezināma grunts sastāva specifika, noplūdes, specifiski konstatējumi attiecībā uz drošības noteikumu ievērošanu), ja finansējuma saņēmējs veicis visus plānošanas pasākumus, lai šādus izdevumus novērstu.  Nosakot neparedzēto izmaksu ierobežojumu projektā - piecu procentu apmērā no projekta kopējām attiecināmajām tiešajām izmaksām, ir ņemta vērā ES fondu 2007.-2013.gada plānošanas perioda pieredze, kas liecina, ka neatkarīgi no projekta gatavības pakāpes, neparedzēto izmaksu iekļaušana projektos mazina riskus projektu īstenošanā.  Lai veicinātu uz SAM mērķi un rezultātu orientētas investīcijas, MK noteikumu projektā vairākām izmaksu pozīcijām tiek noteikti procentuālie ierobežojumi, piemēram, projekta pamatojošās dokumentācijas sagatavošanas, atjaunojamo energoresursu izmantojošu siltumenerģijas ražošanas un ūdens sildīšanas avotu iegādes un uzstādīšanas, autoruzraudzības, būvuzraudzības un publicitātes pasākumu izmaksām, neparedzētajiem izdevumiem.  Atbilstoši metodikai par netiešo izmaksu vienotās likmes piemērošanu projekta izmaksu atzīšanā[[6]](#footnote-6) vadības personāla netiešajām izmaksām ir piemērojama vienotās likmes metode, tādejādi samazinot administratīvo slogu projekta īstenošanas laikā projekta iesniedzējam un sadarbības iestādei.  Neattiecināmajās izmaksās iekļaujamas tās izmaksas, kas pārsniedz attiecināmo izmaksu apjomu, izmaksas, kas nav noteiktas kā attiecināmās izmaksas, bet ir tieši saistītas ar projektu un ir nepieciešamas projekta mērķa sasniegšanai. Neattiecināmās izmaksas finansējuma saņēmējs sedz no saviem līdzekļiem.  Attiecībā uz īpašumtiesību nosacījumiem MK noteikumu projekts pieļauj investīciju ieguldījumus projekta iesniedzēja īpašumā vai publiskas personas īpašumā, kura turējuma tiesības projekta iesniedzējs ir ieguvis uz termiņu, kas nav īsākas par pieciem gadiem no projekta noslēguma maksājuma veikšanas finansējuma saņēmējam.  MK noteikumu projektā noteikts projekta īstenošanas maksimālais termiņš – 2022.gada 31.decembris.  Valsts atbalsta komercdarbībai saņemšanas nosacījumi  SAM 4.2.2. ietvaros, ņemot vērā finansējuma apmēru pret kopējo vajadzību apmēru pašvaldību ēku energoefektivitātes jomā, plānots pēc iespējas izvairīties no valsts atbalsta sniegšanas, tādējādi vienkāršojot projektu īstenošanas nosacījumus un minimizējot projektu administrēšanas izmaksas.  Līdz ar to SAM 4.2.2. ietvaros energoefektivitātes pasākumi tiks veikti tikai tādās ēkās, ko izmanto:   * valsts pārvaldes funkciju vai uzdevumu veikšanai, tai skaitā deleģēto funkciju vai uzdevumu veikšanai (tai skaitā atbalsts tiks sniegts sabiedrisko pakalpojumu sniedzējiem – ūdenssaimniecības un siltumapgādes kapitālsabiedrībām, kā arī veselības aprūpes pakalpojumu sniegšanas jomā); * kultūras un sporta mērķiem, ja nav ietekmes uz tirdzniecību un ja netiek kropļota konkurence Eiropas Savienības iekšējā tirgū, jo sniegtajiem pakalpojumiem ir izteikti vietējs raksturs.   Atbilstoši Eiropas Komisijas sagatavotā dokumenta Komisijas paziņojuma projekta par valsts atbalsta jēdzienu saskaņā ar LESD 107.panta 1.punktu (pieejams: http: //ec.*euro*pa.eu/competition/consultations/2014\_state\_aid\_notion/draft\_guidance\_lv.pdf) 40.punktam: “*(...)Ja jaukta izmantojuma gadījumā infrastruktūru izmanto galvenokārt tikai nesaimnieciskajai darbībai, valsts atbalsta noteikumi uz attiecīgo finansējumu var vispār neattiekties ar nosacījumu, ka saimnieciskā darbība ir vienīgi papildinoša, t. i., šī darbība ir tieši saistīta ar infrastruktūras ekspluatāciju un tai nepieciešama vai cieši saistīta ar tās galveno nesaimniecisko izmantojumu. Parasti šādai papildinošajai darbībai patērē tos pašus resursus kā pamata nesaimnieciskajai darbībai, piemēram, tos pašus materiālus, iekārtas, darbaspēku, pamatkapitālu. Papildinošās saimnieciskās darbības apjomam ir jāpaliek ierobežotam attiecībā pret infrastruktūras jaudu*[[7]](#footnote-7)*(...)*”.  Atbilstoši formulētajam principam atbalsts netiks sniegts tām ēkām, kuru finansējuma saņēmēja iznomātā ēkas daļas platība vai platība, kurā tiek veikta jebkura cita saimnieciskā darbība, pārsniedz 15 procentus no kopējās ēkas platības.  Veselības aprūpei, ko nodrošina saskaņā ar valsts apmaksāto veselības aprūpes pakalpojumu principiem un nosacījumiem, un sabiedriskajiem pakalpojumiem piešķirtais finansējums ir kvalificējams kā valsts atbalsts komercdarbībai atlīdzības maksājuma veidā par sabiedrisko pakalpojumu sniegšanu, piemērojot EK 2011.gada 20.decembra lēmumu 2012/21/ES par Līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi (turpmāk – Komisijas lēmums Nr. 2012/21/ES);  Ekonomiskā rakstura veselības aprūpei un citām darbībām, ko nodrošina ārpus valsts apmaksāto veselības aprūpes pakalpojumu sistēmas, kā arī sabiedriskajiem pakalpojumiem, balstoties uz citiem komerciālā rakstura principiem, piešķirtais finansējums var tikt kvalificēts kā valsts atbalsts komercdarbībai.  Komisijas lēmumā Nr. 2012/21/ES ir ietverti nosacījumi, saskaņā ar kuriem valsts atbalsts attiecībā uz kompensāciju par sabiedriskajiem pakalpojumiem, kas piešķirta uzņēmumiem, kam uzticēts sniegt pakalpojumus ar vispārēju tautsaimniecisko nozīmi, ir uzskatāms par atbilstīgu kopējam tirgum un ir atbrīvots no iepriekšējas paziņošanas prasības, kas paredzēta Līgumā par Eiropas Savienības darbību (LESD) 108.panta 3.punktā.  Lai novērstu pārmērīgo kompensāciju atbilstoši Komisijas lēmumā Nr. 2012/21/ES noteiktajām valsts atbalsta normu prasībām gadījumā, ja attīstāmā infrastruktūra kaut daļēji tiek izmantota maksas pakalpojumu sniegšanai, tad publiskā finansējuma īpatsvars attīstības izmaksās proporcionāli nav mazāks par attiecīgo infrastruktūras izmantošanas laiku valsts apmaksāto pakalpojumu sniegšanai. Attiecīgi publiskā finansējuma proporcija projekta ietvaros tiek noteikta, atsevišķi ņemot vērā ieņēmumus par ārpus valsts apmaksātajiem veselības aprūpes pakalpojumiem. Nepieciešamības gadījumā ārstniecības iestāde vai sabiedrisko pakalpojumu sniedzējs, lai izlīdzinātu proporciju, t.i., lai novērstu pārmērīgo kompensāciju atbilstoši valsts atbalsta komercdarbībai normu prasībām, var piesaistīt pašu finansējumu.  Finansējuma saņēmējs skaidri nodala valsts apmaksāto veselības aprūpes pakalpojumu sniegšanu no citu darbību veikšanas (un ar tām saistītās finanšu plūsmas). Ienākumus, kas gūti projekta ietvaros, sniedzot valsts apmaksātos veselības aprūpes pakalpojumus vai nodrošinot infrastruktūru citai ārstniecības iestādei valsts apmaksāto veselības aprūpes pakalpojumu sniegšanai, izmanto, lai segtu tikai tās izmaksas, kas saistītas ar projekta ietvaros attīstīto infrastruktūru valsts apmaksāto veselības aprūpes pakalpojumu sniegšanai. Ienākumus, sniedzot sabiedriskos pakalpojumus, izmanto, lai segtu tikai tās izmaksas, kas saistītas ar projekta ietvaros attīstīto infrastruktūru sabiedrisko pakalpojumu sniegšanai  SAM 4.2.2. ietvaros paredzot energoefektivitātes pasākumus ēkās, kuras paredzēts ekspluatēt atbilstoši kultūras un sporta mērķiem, jāņem vērā šādi aspekti[[8]](#footnote-8), lai varētu tikt uzskatīts, ka ēkās sniegtajiem pakalpojumiem ir izteikti vietējs raksturs:   1. tiešai vai netiešai ietekmei uz Eiropas Savienības iekšējo tirgu nedrīkst būt būtiskai, un projekta iesniedzējam ir jāsniedz pamatoti skaidrojumi, kas to apliecina; 2. sagaidāmā ietekme uz tirdzniecību un konkurenci Eiropas Savienības iekšējā tirgū ir niecīga vai neiespējama šādu iemeslu dēļ:  * sporta un kultūras pakalpojumu sniegšana ir paredzēta pārsvarā, tas ir, ne mazāk kā 85% apmērā, vietējiem (Latvijas valsts) pakalpojuma lietotājiem vai * sporta un kultūras pakalpojumu sniedzēji ir tikai tādi uzņēmumi, kas darbojas vietējā (Latvijas valsts) mērogā.   SAM ieviešanas mehānisms  MK noteikumu projekts nosaka, ka apstiprināta pašvaldību attīstības programma ir priekšnosacījums investīcijām SAM ietvaros. Visas projektu idejas tiek iekļautas pašvaldību attīstības programmas investīciju plānā. Detalizēts SAM atbalsta piešķiršanas mehānisms ir aprakstīts Informatīvajā ziņojumā.  MK noteikumi paredz Reģionālās attīstības koordinācijas padomes iesaisti, kā arī tās funkcijas katras atlases kārtas ietvaros. Reģionālās attīstības koordinācijas padome tiek veidota kā konsultatīva institūcija ar plašu pārstāvniecību[[9]](#footnote-9), jo tā ne tikai saskaņos pašvaldību attīstības programmas, bet arī sniegs atzinumu par projektu nepārklāšanos ar nacionāla līmeņa projektiem[[10]](#footnote-10).  Pirmā atlases kārta  MK noteikumu projekts nosaka, ka Pirmās atlases kārtas īstenošanai vadošā iestāde slēdz deleģēšanas līgumu ar Daugavpils, Jelgavas, Jēkabpils, Jūrmalas, Liepājas, Rēzeknes, Rīgas, Valmieras un Ventspils pilsētas pašvaldībām, deleģējot tām projektu atlases veikšanas funkciju[[11]](#footnote-11) (turpmāk – deleģēšanas līgums). Pašvaldība, ar kuru noslēgts deleģēšanas līgums, organizē projektu iesniegumu atlasi, kā arī izstrādā projektu iesniegumu atlases nolikumu, saskaņojot to ar VARAM.  Atbilstoši MK noteikumiem Nr.614 Reģionālās attīstības koordinācijas padome izskata un saskaņo nacionālas nozīmes attīstības centru pašvaldību iesniegtos attīstības programmu investīciju plānus (turpmāk – investīciju plāns), izvērtējot to atbilstību pašvaldību attīstības programmām un nodrošinot to atbilstību integrētas pieejas principiem. Reģionālās attīstības koordinācijas padome pieņem lēmumu par nacionālas nozīmes attīstības centru pašvaldību investīciju plānu integrētajās teritoriālajās investīcijās iekļauto SAM projektu ideju (prioritāro un alternatīvo) ERAF finansējuma un sasniedzamo iznākuma rādītāju apjomu katram projekta iesniedzējam (katra integrēto teritoriālo investīciju specifiskā atbalsta mērķa ietvaros), izvērtējot investīciju plānā iekļauto projektu ideju atbilstību specifiskā atbalsta mērķa attiecīgajiem mērķiem, atbalstāmajām darbībām, attiecināmajām izmaksām un sasniedzamajiem rezultātiem. Projektu iesniegumu vērtēšanu veic republikas pilsētas pašvaldības izveidota projektu iesniegumu vērtēšanas komisija. Projektu pēc tā izvērtēšanas republikas pilsētas pašvaldības projektu iesniegumu vērtēšanas komisijā un galīgās pārbaudes par projekta iesnieguma atbilstību normatīvajam aktam par SAM īstenošanu un projekta iesnieguma vērtēšanas kritērijiem veikšanas (atbilstoši deleģēšanas līgumā noteiktajam) un lēmuma par projekta apstiprināšanu, vai atzinuma par nosacījumu izpildi, iesniedz sadarbības iestādē vienošanās par projekta īstenošanu noslēgšanai.  Otrā atlases kārta  Otrās atlases kārtas ietvaros projektu iesniegumu atlasi organizē sadarbības iestāde, kas izstrādā projektu iesniegumu atlases nolikumu.  VARAM organizē 110 novadu pašvaldību projektu ideju konceptu priekšatlasi. Atbilstoši MK noteikumiem Nr.614 Reģionālās attīstības koordinācijas padome pieņem lēmumu par SAM projektu ideju konceptu priekšatlases rezultātā atbalstāmajiem projektu ideju konceptiem, to ERAF finansējuma apmēru un sasniedzamajiem iznākuma rādītājiem.  Lai samazinātu administratīvo slogu pašvaldībām (savstarpēji konkurējošu projektu ideju konceptu sagatavošana) un VARAM kā atbildīgajai iestādei (priekšatlases ietvaros iesniegto projektu konceptu vērtēšana), kā arī ņemot vērā Otrās atlases kārtas ietvaros pieejamo ierobežoto ERAF finansējumu, MK noteikumu projekts paredz, ka Otrās atlases kārtas ietvaros projekta iesniedzējs īsteno ne vairāk kā trīs projektus, kuru kopējais ERAF finansējums nepārsniedz 1 000 000 *euro*.  Atbilstoši plānotajam indikatīvajam laika grafikam priekšatlasi Otrajai atlases kārtai plānots pabeigt 2016.gada II ceturksnī, t.i., līdz minētajam termiņam VARAM veiks projektu konceptu izvērtēšanu un pieņems lēmumus par atbalstāmajiem projektu ideju konceptiem. Projektu ideju konceptu izvērtēšanā tiks piemēroti VARAM definētie priekšatlases specifiskie atlases kritēriji, kas vērsti uz:   1. SAM iznākuma rādītāju sasniegšanu; 2. atbalstu pirmskolas izglītības iestādēm, kurās plānots palielināt izglītojamo vietu skaitu; 3. projektiem, kurus plānots pabeigt līdz 2018.gada 31.decembrim, ņemot vērā to, ka līdz starpposma beigām SAM ietvaros Eiropas Komisijai jādeklarē kopējās izmaksas 14 773 485 *euro* apmērā (26,7 procenti no SAM kopējā finansējuma).   Projektu konceptu priekšatlases kritēriji tiks nosūtīti visām pašvaldībām, kas noteiktas kā projektu iesniedzēji Otrās atlases kārtas ietvaros, norādot termiņu projektu konceptu sagatavošanai.  Priekšatlases rezultātā atbalstīto projektu konceptu saraksts par atbalstāmajiem projektu ideju konceptiem, to finansējuma apjomu un plānotajiem sasniedzamajiem iznākuma rādītājiem tiks iesniegts apstiprināšanai MK.  Lai apzinātu Otrās atlases kārtas projektu iesniedzēju vajadzības, uzsākot Eiropas Savienības 2014.-2020.gada plānošanas perioda investīciju plānošanu SAM ietvaros, VARAM veica reģionālas nozīmes centru pašvaldību un novadu pašvaldību, kuras nav nacionālas vai reģionālas nozīmes attīstības centri, aptauju par potenciālajām ēkām, kurās varētu tikt veikti energoefektivitātes pasākumi SAM ietvaros. Aptaujas rezultātā tika saņemti prioritāro projektu priekšlikumi par investīciju nepieciešamību vismaz 305 pašvaldību ēkās, no kurām par 230 ēkām norādītas plānotās kopējās izmaksas, kas kopumā sastāda aptuveni 110,36 milj. *euro.* Aptaujā fiksētais vidējais ēkas energoefektivitātes paaugstināšanai nepieciešamais izmaksu apjoms ir 0,48 milj. *euro*, kas mainās amplitūdā no 23 500 *euro* līdz 8 milj. *euro*. Projektu priekšlikumi ietver dažādu pašvaldības funkciju īstenošanai nepieciešamās ēkas – izglītības iestādes, tai skaitā pirmskolas izglītības iestādes, sociālās un veselības aprūpes iestādes, pašvaldību administratīvās ēkas, kultūras iestāžu ēkas.  Veiktās aptaujas rezultāti ļauj izdarīt secinājumus par esošo situāciju pašvaldībās un liecina, ka pat pie ierobežota prioritāro projektu skaita (aptaujā tika lūgts sniegt informāciju par katras pašvaldības trīs prioritāriem investīciju projektiem) un sagaidāmo izmaksu datiem investīciju pieprasījums pašvaldībās, kuras nav nacionālas vai reģionālas nozīmes attīstības centri, ir ļoti augsts un gandrīz sešas reizes pārsniedz Otrās atlases kārtas ietvaros pieejamo ERAF finansējumu (15 696 829 *euro*). Tādejādi, projektu ideju konceptu priekšatlase plānota kā veids, lai nodrošinātu investīciju mērķtiecīgu un efektīvu ieguldīšanu energoefektivitātes pasākumos, izvairoties no papildus izdevumiem pilnas projektu tehniskās dokumentācijas sagatavošanai, kas būtu veicama atklāta konkursa gadījumā.  Citi nosacījumi  MK noteikumu projektā tiek noteikti gadījumi, kādos sadarbības iestādei ir tiesības vienpusēji atkāpties no noslēgtās vienošanās ar finansējuma saņēmēju par projekta īstenošanu, kas detalizēti tiks norādīti vienošanās vai civiltiesiskajā līgumā par projekta īstenošanu.  MK noteikumu projektā ir paredzēts nosacījums, ka projekta iesniedzējs projekta iesniegumā norāda enerģijas patēriņu pirms projekta īstenošanas (megavatstundas), kā arī finansējuma saņēmējam ir pienākums informēt sadarbības iestādi par enerģijas patēriņu pēc projekta īstenošanas (megavatstundas). Projekta iesniegumā norādītie dati tiks uzkrāti Kohēzijas politikas fondu vadības informācijas sistēmā 2014.–2020.gadam. Vienotas energoefektivitātes prasības, to piemērošanas un enerģijas patēriņa monitoringa kārtību izstrādā Ekonomikas ministrija, ņemot vērā Ministru kabineta 2010.gada 30.septembra noteikumu Nr.923 „Kārtība, kādā uzskaita valsts enerģijas galapatēriņa ietaupījumu un nodrošina energoefektivitātes monitoringa sistēmas darbību” 3.punktā noteikto, ka energoefektivitātes monitoringa sistēmas darbību nodrošina Ekonomikas ministrija.  SAM ir netieša ietekme uz horizontālo principu „Vienlīdzīgas iespējas”, un tieša ietekme uz horizontālo principu „Ilgtspējīga attīstība”.  Ietekme uz horizontālo principu „Vienlīdzīgas iespējas” ir vides un informācijas pieejamības veicināšana un projektu vērtēšanā tiks piešķirti papildu punkti projektiem, kas paredzēs specifiskas vides un informācijas pieejamību veicinošas darbības papildu būvnormatīvos noteiktajam. Lai nodrošinātu šī principa uzraudzību, tiks uzkrāti dati par horizontālā rādītāja sasniegšanu, proti, objektu skaits, kuros ERAF ieguldījumu rezultātā ir nodrošināta vides un informācijas pieejamība.  Ietekme uz horizontālo principu „Ilgtspējīga attīstība” ir energoefektivitātes paaugstināšana, siltumnīcefekta gāzu samazināšana un zaļā publiskā iepirkuma principu ievērošana publiskajos iepirkumos, un projektu vērtēšanā tiks piešķirti papildu punkti projektiem, kas paredzēs attiecīgā kritērija izpildi vai arī tā izpildi pēc iespējas augstākā kvalitātē. Lai nodrošinātu šī principa uzraudzību, tiks uzkrāti dati par attiecīgo kritēriju sasniegšanu projektu ietvaros. |
| 3. | Projekta izstrādē iesaistītās institūcijas | MK noteikumu projekts ir izstrādāts pamatojoties uz Informatīvajā ziņojumā noteiktajiem SAM ieviešanas principiem, kura izstrādē tika iesaistīta Finanšu ministrija, Ekonomikas ministrija, Zemkopības ministrija, plānošanas reģioni, Latvijas Pašvaldību savienība un Latvijas Lielo pilsētu asociācija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Specifiskā atbalsta mērķa grupa ir visas Latvijas Republikas pašvaldības, kā arī pašvaldību iedzīvotāji. Investīcijas veicinās primārās enerģijas patēriņa samazinājumu, kā rezultātā samazināsies pašvaldību izdevumi par siltumapgādi. Situācijā, kad demogrāfijas prognozes liecina par negatīvu tendenci, pašvaldību izdevumu samazināšana ir būtisks priekšnosacījums reģionālās izaugsmes veicināšanai, vienlaikus atbrīvojot pašvaldību līdzekļus, kurus var novirzīt sociālekonomisko jautājumu risināšanai. |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projekts paredz, ka veikto investīciju (55 289 876 *euro*) rezultātā līdz 2023.gada 31.decembrim primārās enerģijas gada patēriņa ietaupījums sabiedriskajās ēkās būs vismaz 20 536 239 kilovatstundas gadā, siltumnīcefekta gāzu (ogļskābās gāzes ekvivalenta tonnās) emisijas samazināsies par 5 180 tonnām gadā, kā arī no atjaunojamiem energoresursiem tiks saražota papildjauda vismaz 1,8 megavati.  Vērtējot projektu īstenošanas ietekmi uz administratīvajām procedūrām un to izmaksām, nav identificēts administratīvā sloga palielinājums ne potenciālajiem finansējuma saņēmējiem, ne fondu vadībā iesaistītajām institūcijām. MK noteikumu projekts nosaka, ka projekta attiecināmajās izmaksās ir iekļaujamas projekta vadības personāla atlīdzības un projekta pamatojošās dokumentācijas sagatavošanas izmaksas, tādejādi samazinot administratīvo izmaksu slogu uz projekta iesniedzēja budžetu. |
| 3. | Administratīvo izmaksu monetārs novērtējums | ES fondu administrēšanas izmaksas plānots segt no Eiropas Savienības struktūrfondu un Kohēzijas fonda 2014.-2020.gada plānošanas perioda tehniskās palīdzības projekta līdzekļiem. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2016.gads** | | **Turpmākie trīs gadi (*euro*)** | | |
| **2017.g.** | **2018.g.** | **2019.g.** |
| **saskaņā ar valsts budžetu kārtējam gadam** | **izmaiņas kārtējā gadā, salīdzinot ar valsts budžetu kārtējam gadam** | **izmaiņas, salīdzinot ar kārtējo (n) gadu** | **izmaiņas, salīdzinot ar kārtējo (n) gadu** | **izmaiņas, salīdzinot ar kārtējo (n) gadu** |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 5 022 985 | 7 534 478 | 7 534 478 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 5 022 985 | 7 534 478 | 7 534 478 |
| 1.2. valsts speciālais budžets | 0 | 0 | - | - | - |
| 1.3. pašvaldību budžets | 0 | 0 | - | - | - |
| 2. Budžeta izdevumi: | 0 | 0 | 5 909 394 | 8 864 092 | 8 864 092 |
| 2.1. valsts pamatbudžets | 0 | 0 | 5 200 267 | 7 800 401 | 7 800 401 |
| 2.2. valsts speciālais budžets | 0 | 0 | - | - | - |
| 2.3. pašvaldību budžets | 0 | 0 | 709 127 | 1 063 691 | 1 063 691 |
| 3. Finansiālā ietekme: | 0 | 0 | - 886 409 | - 1 329 614 | - 1 329 614 |
| 3.1. valsts pamatbudžets | 0 | 0 | - 177 282 | - 265 923 | - 265 923 |
| 3.2. speciālais budžets | 0 | 0 | - | - | - |
| 3.3. pašvaldību budžets | 0 | 0 | - 709 127 | - 1 063 691 | - 1 063 691 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi | x | 0 | 0 | 0 | 0 |
| 5. Precizēta finansiālā ietekme: | x | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | SAM ietvaros pieejamais finansējums plānots 55 289 876 *euro* apmērā, tai skaitā, ERAF finansējums 46 996 394 *euro,* no tiem 15 602 736 *euro* ir virssaistību finansējums, un nacionālais finansējums 8 293 482 *euro*. Atbilstoši MK rīkojuma projektam virssaistību finansējums plānots Pirmās atlases kārtas ietvaros, kura ietekme uz valsts budžetu plānota ne ātrāk kā 2019.gadā.  Budžeta ieņēmumi ir maksimāli iespējamā finansējuma ERAF daļa 85 procentu apmērā no projekta publiskā finansējuma (attiecināmām izmaksām).  Budžeta izdevumi ir projektu ieviešanai nepieciešamie līdzekļi.  Projektus plānots ieviest no 2016.gada 2.pusgada līdz 2022.gada 31.decembrim. Pieņemot, ka projektu iesniegumu atlases kārtu izsludināšanas sākumā paredzams salīdzinoši mazāks apstiprināto projektu skaits, prognozējams, ka apstiprināto projektu apjoms palielināsies 2018. un 2019.gadā. Ņemot vērā SAM noteikto sertificējamo izdevumu mērķi, kas uz 2018.gada 31.decembri noteikts 14 773 485 *euro* apmērā, kā arī pieaugošo apstiprināto projektu skaitu un iespējamos avansu maksājumus, 2017.un 2018.gada finansējums plānots atbilstoši sertificējamo izdevumu mērķim. Attiecīgi laika periodā no 2020.gada līdz 2022.gadam plānots nodrošināt atlikušā SAM finansējuma apguvi. Prognozējot budžeta izdevumus un finansiālo ietekmi, tiek ņemts vērā, ka atbilstoši MK 2015.gada 27.janvāra noteikumiem Nr.42 „Noteikumi par kritērijiem un kārtību valsts budžeta dotācijas piešķiršanai pašvaldībām Eiropas Savienības struktūrfondu un Kohēzijas fonda 2014. – 2020.gada plānošanas periodā līdzfinansēto projektu īstenošanai” pašvaldības vai pašvaldību iestādes kā projektu iesniedzēji saņem valsts budžeta dotāciju. Aprēķinātais valsts budžeta dotācijas apjoms ir indikatīvs un var samazināties, jo SAM ietvaros ir iespējami tādi projektu iesniedzēji, kuriem valsts budžeta dotācija netiek piešķirta.  2017.gadam kopējās izmaksas ir 5 909 394 *euro,* tajā skaitā ERAF finansējums 5 022 985 *euro*, bet projektu iesniedzēju līdzfinansējums 886 409 *euro.*  No 2018. līdz 2019.gadam izmaksas ir 17 728 184 *euro,* tajā skaitā ERAF finansējums 15 068 956 *euro*, bet projektu iesniedzēju līdzfinansējums 2 659 228 *euro.*  No 2020. līdz 2022.gadam izmaksas ir 31 652 297 *euro,* tajā skaitā ERAF finansējums 26 904 453 *euro*, bet projektu iesniedzēju līdzfinansējums 4 747 844 *euro.* | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Finansējuma sadalījums pa gadiem ir norādīts indikatīvi un var mainīties SAM ieviešanas gaitā atbilstoši faktiskajai situācijai. Projektiem nepieciešamais finansējums tiks pieprasīts no budžeta programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”. | | | | |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | MK noteikumu projekts paredz, ka atbalstu SAM ietvaros sniedz saskaņā ar:   1. Eiropas Parlamenta un Padomes 2013.gada 17.decembra Regulu (ES) Nr.1303/2013; 2. Komisijas lēmumu (20.12.2011.) par Līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi (turpmāk – Komisijas lēmums). |
| 2. | Citas starptautiskās saistības | MK noteikumu projekts šo jomu neskar. |
| 3. | Cita informācija | Nav. |

|  |  |  |  |
| --- | --- | --- | --- |
| **1.tabula. Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes regula Nr.1303/2013. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta  vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Eiropas Parlamenta un Padomes regulas Nr.1303/2013 67., 68. un 69.pants | MK noteikumu projekta 18.punkts | Vienības tiek ieviestas pilnībā | Neparedz stingrākas prasības |
|  |  |  |  |
|  | |  | |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?  Kādēļ? | | MK noteikumu projekts šo jomu neskar. | |
|  | |  | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | MK noteikumu projekts šo jomu neskar. | |
| Cita informācija | | MK noteikumu projekts šo jomu neskar. | |

|  |  |  |
| --- | --- | --- |
| **2.tabula. Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem**  **Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | MK noteikumu projekts šo jomu neskar. | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz attiecīgu skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā |
| Noteikumu projekts šo jomu neskar. | MK noteikumu projekts šo jomu neskar. | MK noteikumu projekts šo jomu neskar. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | MK noteikumu projekts šo jomu neskar. | |
| Cita informācija | Nav. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši normatīvo aktu prasībām VARAM tīmekļa vietnē ievietota informācija par MK noteikumu projektu un par tā virzību. Tiek organizētas regulāras sanāksmes ar Latvijas Pašvaldību savienību, Latvijas Lielo pilsētu asociāciju, kā arī turpinās komunikācija ar pašvaldībām, Reģionālo attīstības centru apvienību un plānošanas reģioniem. |
| 2. | Sabiedrības līdzdalība projekta izstrādē | Informatīvā ziņojuma, kurā noteikts investīciju ietvars VARAM pārziņā esošo specifisko atbalsta mērķu īstenošanai reģionālās attīstības jomā 2014.–2020.gada plānošanas periodā un kas nosaka MK noteikumu projektā ietvertos SAM īstenošanas pamatprincipus, izstrādē iesaistītas tādas nevalstiskās organizācijas kā Latvijas Pašvaldību savienība un Latvijas Lielo pilsētu asociācija.  2015.gada novembrī VARAM organizēja piecu reģionālo semināru ciklu par ES fondu atbalstu 2014.–2020.gada plānošanas periodā, kurā tika snigta informācija par izstrādātajiem atbalsta nosacījumiem.  Vienlaikus pašvaldības, kuras ir noteiktas kā projektu iesniedzēji SAM ietvaros, izmanto iespēju pašvaldību attīstības programmu izstrādes procesā piedalīties individuālās un grupu sanāksmēs VARAM, pārrunājot pašvaldību attīstības programmu investīciju plānos iekļaujamos projektu konceptus un to atbilstību plānošanas dokumentos noteiktajiem reģionālas jomas investīciju plānošanas politikas virzieniem. |
| 3. | Sabiedrības līdzdalības rezultāti | Izstrādāti šādi dokumenti:   1. Informatīvais ziņojums, kurā noteikts investīciju ietvars VARAM pārziņā esošo specifisko atbalsta mērķu īstenošanai reģionālās attīstības jomā 2014.–2020.gada plānošanas periodā (izskatīts MK 2014.gada 23.septembra sēdē (protokols Nr.50, 47.§)). 2. MK noteikumu projekts, kas paredz kārtību, kādā īsteno SAM, nosaka SAM mērķi, pieejamo finansējumu, prasības projekta iesniedzējam un projekta sadarbības partnerim, atbalstāmo darbību un izmaksu attiecināmības nosacījumus, SAM īstenošanas nosacījumus. 3. Projektu iesniegumu vērtēšanas kritēriju projekts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM kā atbildīgā iestāde, sadarbības iestāde un potenciālie projektu iesniedzēji (t.sk. pašvaldības un to iestādes, pašvaldību kapitālsabiedrības, kas veic pašvaldību deleģētos pārvaldes uzdevumus). |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorga­nizācija. |
| 3. | Cita informācija | Nav. |

Anotācijas IV.sadaļa – MK noteikumu projekts šo jomu neskar.

Vides aizsardzības un reģionālās

attīstības ministrs K.Gerhards

Vīza:

valsts sekretāra p.i.,

valsts sekretāra vietniece E.Turka

09.02.2016. 16:35

7 045

R.Timermanis, 66016709

[ritvars.timermanis@varam.gov.lv](mailto:ritvars.timermanis@varam.gov.lv)

K. Raubiškis, 66016717

[kaspars.raubiskis@varam.gov.lv](mailto:kaspars.raubiskis@varam.gov.lv)

1. Darbības programma „Izaugsme un nodarbinātība” 316. rindkopa. [↑](#footnote-ref-1)
2. Pieejams: http://www.esfondi.lv/finansejuma-sadalijums-2 (Darbības programmas „Izaugsme un nodarbinātība” rādītāju noteikšanas apraksti) [↑](#footnote-ref-2)
3. Snieguma rezerve tiek paredzēta atbilstoši regulas Nr.1303/2013 20.pantam. [↑](#footnote-ref-3)
4. Darbības programmas „Izaugsme un nodarbinātība”, 326. rindkopa. [↑](#footnote-ref-4)
5. Finanšu ministrijas 2015.gada 2.jūnija vadlīnijas Nr.2.1. „Vadlīnijās attiecināmo un neattiecināmo izmaksu noteikšanai 2014.-2020.gada plānošanas periodā” [↑](#footnote-ref-5)
6. Finanšu ministrijas metodika „Metodika par netiešo izmaksu vienotās likmes piemērošanu projekta izmaksu atzīšanā” (2014.gada 22.decembris) [↑](#footnote-ref-6)
7. Šajā kontekstā infrastruktūras saimniecisko izmantojumu var uzskatīt par papildinošu, ja šai darbībai ik gadu atvēlētā jauda nepārsniedz 15 % no infrastruktūras kopējās gada jaudas. [↑](#footnote-ref-7)
8. http://stateaidhub.eu/blogs/stateaiduncovered/post/2791 [↑](#footnote-ref-8)
9. Darbības programma “Izaugsme un nodarbinātība”, 1097.rindkopa. [↑](#footnote-ref-9)
10. Partnerības līgums 2014.-2020.gada plānošanas perioda Eiropas struktūrfondu un investīciju fondu īstenošanai, 670.rindkopa. [↑](#footnote-ref-10)
11. Atbilstoši Eiropas Parlamenta un Padomes 2013. gada 17. decembra regulas (ES) Nr. [1301/2013](http://eur-lex.europa.eu/eli/reg/2013/1301?locale=LV) par Eiropas Reģionālās attīstības fondu un īpašiem noteikumiem attiecībā uz mērķi „Investīcijas izaugsmei un nodarbinātībai” un ar ko atceļ regulu (EK) Nr. [1080/2006](http://eur-lex.europa.eu/eli/reg/2006/1080?locale=LV) 7. panta 4. un 5. punktam un Eiropas Savienības struktūrfondu un Kohēzijas fonda 2014.-2020. gada plānošanas perioda vadības likuma 10. panta otrās daļas 17. punktam. [↑](#footnote-ref-11)